**Ministru kabineta noteikumu projekta “Grozījumi Ministru kabineta 2015.gada 30.jūnija noteikumos Nr.337 “Noteikumi par Latvijas būvnormatīvu LBN 405-15 “Būvju tehniskā apsekošana””” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts ““Grozījumi Ministru kabineta 2015.gada 30.jūnija noteikumos Nr.337 “Noteikumi par Latvijas būvnormatīvu LBN 405-15 “Būvju tehniskā apsekošana”” (turpmāk – Noteikumu projekts) izstrādāts saskaņā ar Būvniecības likuma 5.panta pirmās daļas 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts izstrādāts, ņemot vērā Parlamentārās izmeklēšanas komisijas par Latvijas valsts rīcību, izvērtējot 2013.gada 21.novembrī Zolitūdē notikušās traģēdijas cēloņus, un turpmākajām darbībām, kas veiktas normatīvo aktu un valsts pārvaldes un pašvaldību darbības sakārtošanā, lai nepieļautu līdzīgu traģēdiju atkārtošanos, kā arī par darbībām minētās traģēdijas seku novēršanā galaziņojuma 9.4.8.punktā iekļauto priekšlikumu.Ministru kabineta 2014.gada 1.oktobra noteikumu “Ēku būvnoteikumi” 191.punktā noteikts, ka, lai ekspluatācijas laikā nodrošinātu publiskas ēkas atbilstību Būvniecības likuma 9.pantā noteiktajām būtiskajām prasībām, ekspluatācijā nodotas otrās vai trešās grupas publiskas ēkas īpašniekam ir pienākums veikt ēkas tehnisko apsekošanu ne retāk kā reizi 10 gados, savukārt, ja tehniskās apsekošanas laikā konstatē redzamus ēkas bojājumus, kas var mazināt ēkas stiprību vai noturību, īpašnieks veic nepieciešamos pasākumus to novēršanai.Līdz ar to ēkas īpašniekam ir uzlikts par pienākumu nodrošināt regulāru ēkas tehnisko apsekošanu un gadījumos, ja bojājumi var mazināt ēkas mehānisko stiprību un stabilitāti,  ir jāveic pasākumi to novēršanai. Tātad pienākums veikt nepieciešamās darbības ir tieši noteikts tikai gadījumos, ja nav ievērota viena no būves būtiskām prasībām, kas jāievēro visas būves ekspluatācijas laikā – mehāniskā stiprība un stabilitāte. Savukārt par citām būves būtiskām prasībām būvspeciālists tehniskās apsekošanas atzinumā norāda kā priekšlikumus par iespējamiem uzlabojumiem ēkai, ja tās ekspluatācijas laikā ir mainījušies būtisko prasību tehniskie parametri vai risinājumi, piemēram, minimālās prasības ugunsdrošībai, energoefektivitātei, akustikai.Savukārt dzīvojamām mājām apsekošanas kārtība un regularitāte ir noteikta Ministru kabineta 2010.gada 29.septembra noteikumos Nr.907 “Noteikumi par dzīvojamās mājas apsekošanu, tehnisko apkopi, kārtējo remontu un energoefektivitātes minimālajam prasībām”. Atbilstoši Civillikuma 1084.panta pirmajai daļai, katram būves īpašniekam, lai aizsargātu sabiedrisko drošību, jātur sava būve tādā stāvoklī, ka no tās nevar rasties kaitējums ne kaimiņiem, ne garāmgājējiem, ne arī tās lietotājiem. Papildu tam, Būvniecības likuma 21.panta ceturtajā daļā ir noteikts, ka būves īpašnieks nodrošina būves un tās elementu uzturēšanu ekspluatācijas laikā, lai tā atbilstu šā likuma 9.pantā būvei noteiktajām būtiskām prasībām. Gadījumā, ja konstatēta ēkas bīstamība, būvvalde vai Būvniecības valsts kontroles birojs var aizliegt tās ekspluatāciju un uzdod novērst bīstamību. Būvniecības likuma 21.panta septītā daļa paredz, ka būvju ekspluatācijas uzraudzības ietvaros būvvaldei un Būvniecības valsts kontroles birojam ir tiesības apsekot būves, kā arī  pieņemt šādus lēmumus: 1) uzdot veikt būves, tās daļas vai iebūvēto būvizstrādājumu tehnisko izpēti;2) uzdot novērst konstatēto bīstamību, informējot par to pašvaldību;3) ja konstatēta būves bīstamība, — aizliegt tās ekspluatāciju līdz bīstamības novēršanai;4) ja būve vai atsevišķa telpa tiek izmantota neatbilstoši projektētajam lietošanas veidam, — aizliegt būves vai atsevišķas telpas ekspluatāciju un uzdot atjaunot iepriekšējo stāvokli.Pašvaldība var pieņemt arī lēmumu par bīstamas ēkas nojaukšanu (Būvniecības likuma 21.panta devītā daļa). Tāpat normatīvie akti paredz procedūru pieņemto lēmumu piespiedu izpildei, gadījumos, kad adresāts to neveic labprātīgi. Tātad Būvniecības likums jau nosaka būves īpašnieka un būvvaldes vai Būvniecības valsts kontroles biroja kompetenci būves ekspluatācijas laikā. Ņemot vērā, ka pēc tehniskās apsekošanas atzinuma veikšanas ne visi ēku īpašnieki veic darbības, lai sakārtotu ēku un tā neradītu bīstamību ēkas lietotājiem, ir nepieciešams mehānisms, kā būvvaldes un Būvniecības valsts kontroles birojs var saņemt informāciju par būvēm, kuras tās tehniskās stiprības un stabilitātes mazināšanās dēļ var radīt tiešu apdraudējumu tās lietotāju un trešo personu dzīvībai, veselībai un mantai, lai savas kompetences ietvaros varētu pieņemt Būvniecības likumā noteiktos lēmumus un nepieciešamības gadījumā veikt to piespiedu izpildi. Ievērojot minēto, būvnormatīvs tiek papildināts ar jaunu punktu, ar kuru tehniskās apsekošanas veicējam tiek noteikts papildu pienākums, proti, ja tehniskās apsekošanas atzinumā tiek norādīts uz nepietiekamu ēkas mehānisko stiprību un stabilitāti, būvspeciālistam vai būvkomersantam, kurš nodrošina būves tehniskās apsekošanas veikšanu (apsekotājs), būtu pienākums par to informēt būvvaldi, institūciju, kura pilda būvvaldes funkcijas, vai Būvniecības likuma 6.1 panta pirmās daļas 2.punktā noteiktajos gadījumos - Būvniecības valsts kontroles biroju, nosūtot elektronisko pastu ar informāciju par būves adresi un konstatētajiem bojājumiem. Līdz brīdim, kad Būvniecības informācijas sistēmā tiks nodrošināta funkcionalitāte, apsekotājs viena mēneša laikā no atzinuma sagatavošanas dienas būves tehniskās apsekošanas atzinumu elektroniski iesniegs būvvaldei vai institūcijai, kura pilda būvvaldes funkcijas. Savukārt no 2019.gada 1.septembra tehniskās apsekošanas atzinumus apsekotājs sagatavos Būvniecības informācijas sistēmā.Izstrādājot Būvniecības informācijas sistēmas funkcionalitāti, tiks risināts jautājums par informācijas pieejamību, īpaši informācijai, kas satur valsts noslēpumu.Normatīvā akta izstrādāšanas laikā no būvniecības nozares profesionāļiem, kas ikdienā nodarbojas ar būvju tehnisko apsekošanu, tika saņemti priekšlikumi būvnormatīva uzlabošanai. Noteikumu projekts tika papildināts ar apsekošanas metodi konstrukciju pārvietojumu novērtēšanai, kā arī tika precizēts būvnormatīva pielikums atbilstoši būves kadastrālās uzmērīšanas lietā uzrādītajiem datiem.  |
| 3. | Projekta izstrādē iesaistītās institūcijas | Ekonomikas ministrija, Būvniecības valsts kontroles birojs |
| 4. | Cita informācija | Nav  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Regulējums ietekmē būvju īpašniekus, kā arī būvspeciālistus un būvkomersantus, kas veic būvju tehnisko apsekošanu. Šīs sabiedrības mērķgrupas aptuveno skaitlisko lielumu nav iespējams noteikt.  |
| 2. | Tiesiskā regulējuma ietekme uz tautsaimniecību un administratīvo slogu | Tiek noteikts papildu pienākums apsekotājam iesniegt būves tehniskās apsekošanas atzinumu būvvaldē, institūcijā, kura pilda būvvaldes funkcijas, vai Būvniecības likuma 6.1 panta pirmās daļas 2.punktā noteiktajos gadījumos - Būvniecības valsts kontroles birojā, kas salīdzinājumā ar iepriekšējo normatīvo regulējumu palielina administratīvo slogu – tehniskās apsekošanas atzinuma iesniegšanu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Noteikumu projektu un dotu iespēju ieinteresētajām personām izteikt viedokli, Noteikumu projekts saskaņā ar Ministru kabineta 2009.gada 25.augusta noteikumiem Nr. 970 “Sabiedrības līdzdalības kārtība attīstības un plānošanas procesā” 2017.gada 30.martā tika ievietots Ekonomikas ministrijas tīmekļa vietnē.Noteikumu projekts tika nosūtīts arī Latvijas Būvniecības padomei.Noteikumu projekts sabiedrībai publiski ir pieejams Ekonomikas ministrijas mājas lapā internetā, kā arī pēc izsludināšanas Valsts sekretāru sanāksmē ir pieejams Ministru kabineta mājas lapā internetā. |
| 2. | Sabiedrības līdzdalība projekta izstrādē | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības un plānošanas procesā” 7.4.1apakšpunktu sabiedrības pārstāvjiem ir iespēja līdzdarboties, rakstiski sniedzot viedokli par Noteikumu projektu.  |
| 3. | Sabiedrības līdzdalības rezultāti | Sabiedrības pārstāvju viedokļi par Noteikumu projektu pēc tā ievietošanas Ekonomikas ministrijas mājaslapā tika apkopoti pirms Noteikumu projekta izsludināšanas Valsts sekretāru sanāksmē. Viedokli par Noteikumu projektu iesniedza SIA “Hansaprojects”. Saņemtie priekšlikumi tika izvērtēti un daļēji ņemti vērā. Rezultātā Noteikumu projekts tika papildināts ar apsekošanas metodi konstrukciju pārvietojumu novērtēšanai, kā arī tika precizēts būvnormatīva pielikums atbilstoši būves kadastrālās uzmērīšanas lietā uzrādītajiem datiem. |
| 4. | Cita informācija | Izstrādājot Noteikumu projektu, ņemts vērā Parlamentārās izmeklēšanas komisijas par Latvijas valsts rīcību, izvērtējot 2013.gada 21.novembrī Zolitūdē notikušās traģēdijas cēloņus, un turpmākajām darbībām, kas veiktas normatīvo aktu un valsts pārvaldes un pašvaldību darbības sakārtošanā, lai nepieļautu līdzīgu traģēdiju atkārtošanos, kā arī par darbībām minētās traģēdijas seku novēršanā galaziņojuma 9.4.8.punktā iekļautais priekšlikums. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldību būvvaldes, Būvniecības valsts kontroles birojs un institūcijas, kas veic būvvaldes funkcijas. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas.  |
| 3. | Cita informācija | Nav. |

Ministru prezidenta biedrs,

ekonomikas ministrs A.Ašeradens

Vīza: Valsts sekretārs J.Stinka

Mālnieks, 67013086

Andris.Malnieks@em.gov.lv